Ailus valitteli henkilöstölle: Lapsia ei voi viedä enää Bemarilla ratsastamaan

Henkilöstö odotti Ailuksen ilmoittavan erostaan. Toisin kävi. Lehtikuva

Kevan toimitusjohtaja Merja Ailus järjesti keskiviikkoaamulla tiedotustilaisuuden Kevan henkilöstölle. Moni kuulija odotti, että Ailus ilmoittaa erostaan.

Ailus kuitenkin vakuutti monisatapäisen henkilöstön edessä jatkavansa tehtävässään niin kuin mitään ei olisi tapahtunut. Hän ei viitannut puheessaan sanallakaan Kevan hallituksen puheenjohtaja Laura Rädyn (kok.) ja muutaman muun hallituksen jäsen eiliseen ulostuloon, jossa he kertoivat, että he ovat menettäneet luottamuksensa Ailukseen.

Ailus toivoi, että keskustelu asunto- ja autoeduista kohoaisi oikealle tasolle. Hän myös pahoitteli sitä, ettei voi viedä enää Bemarilla lapsia ratsastamaan, koska se herättää liikaa huomiota.

Osa henkilöstöstä marssi tilaisuudesta heti ulos, kun sen luonne selvisi. Henkilöstö sai esittää kysymyksiä, mutta kukaan ei rohjennut kysyä mitään.